14. Mart /Kaharpea Jaani poeg Mart, Saumetsa Juhani sulane Mart, Kuusiku kõrtsi Mart, Imuti Mart, Kahharpä Joani Mart, Saumetza Juhhane Knecht Mart, Kusiko kortso Mart, Kusico Mart, Immoti Mart/, isa Jaan - vt. nr. 22, ema Krõõt - vt. nr. 23, sündis enne 22.10.1721 Habaja mõisapiirkonnas Kose kihelkonnas. Ristiti 22.10.1721, vaderid: Kärneri Mikk, Hinnu Hans, Rätsepa Hansu naine Anu. Mardi sündimise ajal oli isa Jaan Kääri Mardi talus sulaseks. Leeris käis Kosel kevadel 1742 kui Kaharpea Jaani poeg Mart. Abiellumise ajal 1745 teenis sulasena Saumetsa Juhani juures. 1748. a. oli Habaja mõisas karjuseks. Umbes 1750. aastast alates oli kõrtsmik Kuusiku kõrtsis. Kuusiku kõrts asus Kolu-Äksi vahelise tee ääres Kääri talu ja Imuti küla vahel. Kõrtsi on mainitud Kose koguduse 17. sajandi lõpust pärit meetrikates ning ta on tähistatud ka umbes 1696. aastast pärit Habaja mõisa Kirivalla küla kaardil. Pärast Põhjasõda seisis kõrts nähtavasti pikka aega kasutamata, sest ei Habaja mõisa adramaarevisjonides ega Kose kirikuraamatutes Kuusiku kõrtsi ei mainita. 1750. a. adramaarevisjonis on aga kirjas Kuusiku kõrtsmik Mart, kes oli vabastatud teotööst ja naturaalkoormistest. Arvatavasti 1760. a. paiku läks Mart oma isa Jaani asemele peremeheks Imuti Mäe tallu. Mart suri 42-aastaselt enne 12.09.1764 Habaja mõisapiirkonnas ja maeti 12.09.1764. Paar kuud pärast isa surma toimus aga peres tragöödia - nimelt külmusid 16.12.1764 surnuks Mardi 9-aastane tütar Mari ja 5-aastane poeg Hans. Nad olid hirmust ühe Väätsa rügemendi soldati ees, kes nende talus märatsema hakkas, Kirivalla külla püüdnud põgeneda, ent sinna nad ei jõudnudki /Marri und Hans, seelig Imoti Marts Kinder, welche d. 16ten hujus erfroren, da sie aus Furcht für einen Soldaten vom Wætschen Regimente, der in dem Gesinde zu toben angefangen, sich reteriren und nach dem Kirriwallsche Dorffe laufen wollen/.